ພາບປະກອບ. (ພາບ: philosophy.vass.gov.vn)
ວກ. - ວັນທີ 6 ກໍລະກົດ 2018, ຢູ່ທີ່ນະຄອນ ໂຮ່ຈີມິນ ໄດ້ມີກອງປະຊຸມສຳມະນາວິທະຍາສາດຄັ້ງທີ 14 ລະຫວ່າງພັກກອມມູນິດຫວຽດນາມ ແລະພັກກອມມູນິດຈີນ ພາຍໃຕ້ຫົວຂໍ້ “ບົດຮຽນແຫ່ງການປ່ຽນແປງໃໝ່ຢູ່ຫວຽດນາມ ແລະການເປີດປະຕູປະຕິຮູບຢູ່ຈີນ". ສະຫາຍ ຫວໍວັນເຖືອງ, ກຳມະການກົມການເມືອງ, ເລຂາທິການສູນກາງພັກ, ຫົວໜ້າຄະນະໂຄສະນາອົບຮົມສູນກາງ, ຫົວໜ້າຄະນະຜູ້ແທນຫວຽດນາມ ໄດ້ອ່ານບົດລາຍງານແນະນຳການສຳມະນາ. ວາລະສານກອມມູນິດຂໍຖືເປັນກຽດແນະນຳເນື້ອໃນຂອງບົດລາຍງານດັ່ງກ່າວ.
ພາລະກິດການປ່ຽນແປງໃໝ່ໂດຍພັກກອມມູນິດຫວຽດນາມເປັນຜູ້ລິເລີ່ມແຕ່ປີ 1986 ໃນສະພາບການຂອງປະເທດທີ່ມີຄວາມຫຍຸ້ງຍາກລຳບາກທີ່ສຸດ. ການປ່ຽນແປງໃໝ່ເລີ່ມຕົ້ນຈາກຄວາມເປັນຈິງ, ຈາກຄວາມເປັນຫ່ວງ ຄວາມນຶກຄິດຕຶກຕອງ, ຈາກບັນດາປະກົດການ “ມ້າງຮົ້ວ”, ຈາກວິທີເຮັດຢ່າງປະດິດສ້າງຂອງທ້ອງຖິ່ນ, ພື້ນຖານຕ່າງໆ; ໄດ້ຮັບການຊີ້ນຳຂອງສູນກາງໃນການຖອດຖອນບົດຮຽນ, ສະຫຼຸບສັງລວມ ພາໄປເຖິງການປ່ຽນແປງໃໝ່ຈິນຕະນາການ, ຄວາມຮັບຮູ້, ທັດສະນະ, ບົນພື້ນຖານນັ້ນໄດ້ມີການດັດປັບ, ປ່ຽນແປງໃໝ່ແນວທາງ ແຜນນະໂຍບາຍ ລະບຽບແບບແຜນ ນະໂຍບາຍພັດທະນາ ທີ່ສອດຄ່ອງກັບຄວາມເປັນຈິງພາວະວິໄສ, ສ້າງກຳລັງໜູນໃຫ້ແກ່ຂະບວນການກໍ່ສ້າງປະເທດຊາດ. ຜ່ານ 30 ກວ່າປີແຫ່ງການປ່ຽນແປງໃໝ່, ພັກກອມມູນິດຫວຽດນາມໄດ້ສ້າງລະບົບທັດສະນະທິດສະດີ ກ່ຽວກັບລັດທິສັງຄົມນິຍົມ ແລະເສັ້ນທາງກ້າວຂຶ້ນສັງຄົມນິຍົມ, ເປັນພື້ນຖານວິທະຍາສາດໃຫ້ແກ່ການວາງກຳນົດແນວທາງຂອງພັກ, ນະໂຍບາຍ ກົດໝາຍຂອງລັດ ເພື່ອຍູ້ແຮງການປ່ຽນແປງໃໝ່ຢ່າງຮອບດ້ານ ຄົບຊຸດ.
ການປ່ຽນແປງໃໝ່ຢ່າງຮອບດ້ານ ຄົບຊຸດ, ມີຈຸດໜັກໃຈກາງ, ເພື່ອບັນລຸເປົ້າໝາຍ “ປະຊາຊົນຮັ່ງມີ, ປະທດຊາດເຂັ້ມແຂງ, ມີປະຊາທິປະໄຕ ຍຸຕິທຳ ແລະສີວິໄລ”
ພັກກອມມູນິດຫວຽດນາມຕັ້ງໝັ້ນໃນເປົ້າໝາຍປ່ຽນແປງໃໝ່-ພັດທະນາຕາມທິດທາງສັງຄົມນິຍົມ. ເປົ້າໝາຍຂອງພາລະກິດການປ່ຽນແປງໃໝ່ປະເທດຢ່າງຮອບດ້ານ, ກໍ່ແມ່ນເປົ້າໝາຍກໍ່ສ້າງສັງຄົມນິຍົມນັ້ນ ໄດ້ຮັບການຮັບຮູ້ແລະເປັນຮູບເປັນຮ່າງຂຶ້ນໃນພຶດຕິກຳແຫ່ງການປ່ຽນແປງໃໝ່, ໄດ້ຮັບການເພີ່ມເຕີມແລະພັດທະນາໂດຍຜ່ານບັນດາກອງປະຊຸມໃຫຍ່ຂອງພັກ. ກອງປະຊຸມໃຫຍ່ຄັ້ງທີ XI (ປີ 2011), ໄດ້ຢືນຢັນເປົ້າໝາຍ: ກໍ່ສ້າງຫວຽດນາມໃຫ້ເປັນປະເທດທີ່ "ປະຊາຊົນຮັ່ງມີ, ປະເທດຊາດເຂັ້ມແຂງ, ມີປະຊາທິປະໄຕ ຍຸດຕິທຳ ແລະສີວິໄລ”. ການປ່ຽນແປງໃໝ່ແມ່ນແນໃສ່ປະຕິບັດເປົ້າໝາຍກວມລວມນີ້ໃຫ້ໄດ້ນັບມື້ນັບດີກວ່າ, ມີປະສິດທິຜົນກວ່າ ແລະໃນລະດັບສູງກວ່າອີກ. ບັນທັດຖານເພື່ອຊີ້ນຳແລະປະເມີນຂະບວນວິວັດການປ່ຽນແປງໃໝ່ນັ້ນແມ່ນ ຄວາມເປັນຈິງແລະຜົນງານແຫ່ງການນຳເອົາປະເທດອອກຈາກພາວະວິກິດ, ອອກຈາກສະພາບການດ້ອຍພັດທະນາ, ຕິດແໜ້ນການເຕີບໂຕເສດຖະກິດ ກັບການພັດທະນາວັດທະນະທຳ ສັງຄົມ ຜູ້ຄົນ, ຍົກສູງຊີວິດການເປັນຢູ່ທຸກດ້ານຂອງປະຊາຊົນ.
ເພື່ອໃຫ້ການປ່ຽນແປງໃໝ່ບັນລຸຜົນສຳເລັດຕາມເປົ້າໝາຍເທິງນີ້, ພັກກອມມູນິດຫວຽດນາມໄດ້ກຳນົດການປ່ຽນແປງໃໝ່ຮອບດ້ານ ຄົບຊຸດ, ແຕ່ມີຈຸດໜັກໃຈກາງໃນແຕ່ລະໄລຍະ; ຕັ້ງການປ່ຽນແປງໃໝ່ຈິນຕະນາການຢູ່ໃນແຖວໜ້າ ເພື່ອເປີດເສັ້ນທາງແລະກຳນົດທິດໃຫ້ແກ່ຂະບວນວິວັດການປ່ຽນແປງໃໝ່. ຕາມນັ້ນ, ການປ່ຽນແປງໃໝ່ ພັດທະນາເສດຖະກິດເປັນໃຈກາງແລະໄປກ່ອນກ້າວໜຶ່ງ; ການກໍ່ສ້າງພັກເປັນກຸນແຈສຳຄັນ; ການກໍ່ສ້າງວັດທະນະທຳ, ຜູ້ຄົນເປັນພື້ນຖານຈິດໃຈ; ການເພີ່ມທະວີການປ້ອງກັນປະເທດແລະປ້ອງກັນຄວາມສະຫງົບເປັນວຽກງານສຳຄັນເປັນປະຈຳ; ຖືຄວາມໝັ້ນຄົງທາງດ້ານການເມືອງ-ສັງຄົມເປັນປະຖົມປັດໃຈ, ເປັນເງື່ອນໄຂຈຳເປັນສຳລັບພາລະກິດການປ່ຽນແປງໃໝ່ແລະພັດທະນາ.
ຈາກເປົ້າໝາຍຂອງການປ່ຽນແປງໃໝ່, ຜ່ານພາກປະຕິບັດຕົວຈິງ, ພັກກອມມູນິດຫວຽດນາມກຳນົດແປດລັກສະນະພື້ນຖານຂອງສັງຄົມສັງຄົມນິຍົມທີ່ປະຊາຊົນເຮົາກໍ່ສ້າງ. ນັ້ນແມ່ນ: ປະຊາຊົນຮັ່ງມີ ປະເທດຊາດເຂັ້ມແຂງ ມີປະຊາທິປະໄຕ ສີວິໄລ; ໂດຍປະຊາຊົນເປັນເຈົ້າຂອງ; ເສດຖະກິດພັດທະນາໃນລະດັບສູງ ອີງບົນກຳລັງການຜະລິດທີ່ທັນສະໄໝ ແລະການພົວພັນການຜະລິດທີ່ສອດຄ່ອງເໝາະສົມ; ມີພື້ນຖານວັດທະນະທຳທີ່ກ້າວໜ້າແລະເຂັ້ມຂົ້ນໄປດ້ວຍເອກະລັກຊາດ; ປະຊາຊົນມີຊີວິດເສລີ ອິ່ມໜຳສຳລານ ຜາສຸກ, ມີເງື່ອນໄຂພັດທະນາຢ່າງຮອບດ້ານ; ບັນດາຊົນເຜົ່າໃນຊຸມຊົນຊາວຫວຽດນາມມີຄວາມສະເໝີພາບ ສາມັກຄີ ເຄົາລົບຊ່ວຍເຫຼືອຊຶ່ງກັນແລະກັນ ເພື່ອພ້ອມກັນພັດທະນາ; ກໍ່ສ້າງລັດແຫ່ງອຳນາດກົດໝາຍສັງຄົມນິຍົມ ຂອງປະຊາຊົນ ໂດຍປະຊາຊົນ ເພື່ອປະຊາຊົນ ໂດຍພັກກອມມູນິດເປັນຜູ້ນຳພາ; ມີການພົວພັນມິດຕະພາບ ແລະຮ່ວມມືກັບປະຊາຊົນບັນດາປະເທດໃນໂລກ. ລັກສະນະພື້ນຖານເຫຼົ່ານັ້ນແມ່ນບັນດາທິດທາງທີ່ສຳຄັນສຳລັບວິວັດການປ່ຽນແປງໃໝ່ ຊຶ່ງໄດ້ສະແດງອອກແລະປະຕິບັດໃນທຸກຂະແໜງການພັດທະນາຂອງປະເທດ ແລະສະແດງອອກເຖິງທາດແທ້ຂອງຂະບວນວິວັດການປ່ຽນແປງໃໝ່ ແລະພັດທະນາປະເທດ.
ດ້ວຍທັດສະນະ “ພັດທະນາເສດຖະກິດເປັນຈຸດໜັກໃຈກາງ”, ຫວຽດນາມສຸມໃສ່ກໍ່ສ້າງແລະພັດທະນາເສດຖະກິດຕະຫຼາດກຳນົດທິດສັງຄົມນິຍົມ. ບັນຫາທີ່ວາງອອກມາກ່ອນອື່ນໝົດແມ່ນ ຕ້ອງປ່ຽນແປງໃໝ່ຈິນຕະນາການກ່ຽວກັບລະບອບກົດໝາຍ ແລະຮູບແບບການພັດທະນາເສດຖະກິດຕາມທິດສັງຄົມນິຍົມ. ໃນຂະບວນວິວັດການປ່ຽນແປງໃໝ່, ພັກກອມມູນິດຫວຽດນາມໄດ້ໄປເຖິງຄວາມຮັບຮູ້: “ການຜະລິດສິນຄ້າບໍ່ກົງກັນຂ້າມກັບລັດທິສັງຄົມນິຍົມ ແຕ່ເປັນຜົນສຳເລັດແຫ່ງການພັດທະນາຂອງອາລະຍະທຳມະນຸດ, ມັນຄົງຕົວພາວະວິໄສ, ຈຳເປັນສຳລັບການກໍ່ສ້າງສັງຄົມນິຍົມ ແລະນັບທັງເມື່ອລັດທິສັງຄົມນິຍົມໄດ້ຮັບການກໍ່ສ້າງແລ້ວ”(1). ເສດຖະກິດຕະຫຼາດບໍ່ມີຄວາມໝາຍດຽວກັນກັບລັດທິທຶນນິຍົມ. ຈາກນັ້ນໄປເຖິງການຢືນຢັນ: “ຮູບແບບເສດຖະກິດທົ່ວໄປຂອງສະໄໝຂ້າມຜ່ານຂຶ້ນສູ່ສັງຄົມນິຍົມຢູ່ຫວຽດນາມແມ່ນ ພັດທະນາເສດຖະກິດຕະຫຼາດກຳນົດທິດສັງຄົມນິຍົມ”(2). “ສືບຕໍ່ບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ ສ້າງປະຖົມປັດໄຈທີ່ໝັ້ນຄົງ ໃຫ້ແກ່ການກໍ່ສ້າງພື້ນຖານເສດຖະກິດຕະຫຼາດກຳນົດທິດສັງຄົມນິຍົມຢ່າງສຳເລັດຜົນ ແລະກຳກັບຂັບເຄື່ອນພື້ນຖານເສດຖະກິດນັ້ນຢ່າງຄົບຊຸດ, ລຸລ່ວງ; ປະກອບສ່ວນລະດົມທຸກແຫຼ່ງພະລັງແລະຈັດແບ່ງ, ນຳໃຊ້ຊັບພະຍາກອນຕ່າງໆ ເພື່ອພັດທະນາເສດຖະກິດ-ສັງຄົມຢ່າງໄວວາແລະຍືນຍົງ ເພື່ອເປົ້າໝາຍ “ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸດຕິທຳ ແລະສີວິໄລ”(3). ນີ້ແມ່ນບາດກ້າວປ່ຽນແປງໃໝ່ທີ່ມີຄວາມໝາຍປະວັດສາດທັງດ້ານທິດສະດີແລະພຶດຕິກຳ, ສະແດງອອກຢ່າງລວມສູນໃນການກໍ່ສ້າງແລະບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ, ໃນນັ້ນກຳນົດແຈ້ງສາຍພົວພັນລະຫວ່າງລັດ ຕະຫຼາດແລະສັງຄົມ ແລະ ແກ້ໄຂສາຍພົວພັນນັ້ນຢ່າງມີປະສິດທິຜົນ, ແນໃສ່ສ້າງກຳລັງແຮງສັງລວມໃຫ້ແກ່ການພັດທະນາ.
ພັກກອມມູນິດຫວຽດນາມກຳນົດການພັດທະນາມະນຸດ ວັດທະນະທຳ ສັງຄົມແມ່ນໜ້າທີ່ແລະເປົ້າໝາຍທິດທາງທີ່ສຳຄັນ ຂອງພາລະກິດການປ່ຽນແປງໃໝ່. ການພັດທະນາມະນຸດເປັນໃຈກາງຂອງຍຸດທະສາດການພັດທະນາ, ມະນຸດເປັນເຈົ້າຂອງທັງເປັນຜະລິດຕະພັນ ຂອງຂະບວນວິວັດການປ່ຽນແປງໃໝ່; ພັດທະນາມະນຸດທັງເປັນເປົ້າໝາຍ ທັງເປັນກຳລັງໜູນ ຂອງຂະບວນວິວັດການພັດທະນາ. ສຸມໃສ່ການສ້າງຄົນຫວຽດນາມໃຫ້ກາຍເປັນເຈົ້າຂອງຂອງຂະບວນວິວັດການປ່ຽນແປງໃໝ່, ຫັນເປັນອຸດສາຫະກຳ ທັນສະໄໝ, ພັດທະນາປະເທດແລະເຊື່ອມໂຍງສາກົນ. ເພື່ອປະຕິບັດໜ້າທີ່ຍຸດທະສາດນີ້, ພັກກອມມູນິດຫວຽດນາມໄດ້ວາງແຜນນະໂຍບາຍດຳເນີນ “ການປ່ຽນແປງໃໝ່ການສຶກສາແລະຝຶກອົບຮົມຢ່າງເປັນພື້ນຖານ, ຮອບດ້ານ”, ພັດທະນາແລະຍົກສູງຄຸນນະພາບຂອງແຫຼ່ງບຸກຄະລາກອນ, ຕິດກັບການຍູ້ແຮງການພັດທະນາແລະປະຢຸກໃຊ້ວິທະຍາສາດ ແລະເຕັກໂນໂລຊີທີ່ທັນສະໄໝ. ພ້ອມກັນນັ້ນກໍ່ກຳນົດວ່າ ການພັດທະນາການສຶກສາແລະຝຶກອົບຮົມ ພ້ອມກັບວິທະຍາສາດ-ເຕັກໂນໂລຊີ ແມ່ນນະໂຍບາຍແຫ່ງລັດອັນດັບໜຶ່ງ ໃນພາລະກິດການປ່ຽນແປງໃໝ່ ແລະພັດທະນາປະເທດ, ເປັນຕົ້ນແມ່ນ ໃນສະພາບການປະຕິວັດອຸດສາຫະກຳຄັ້ງທີສີ່ເກີດຂຶ້ນຢ່າງໄວວາ, ແຂງແຮງ, ທີ່ “ບໍ່ເຄີຍມີມາໃນປະຫວັດສາ” ໃນທົ່ວໂລກ.
ພັກກອມມູນິດຫວຽດນາມກຳນົດວ່າ ວັດທະນະທຳເປັນພື້ນຖານຈິດໃຈຂອງສັງຄົມ, ທັງເປັນເປົ້າໝາຍ ທັງເປັນກຳລັງໜູນ, ເປັນແຫຼ່ງພະລັງພາຍໃນທີ່ສຳຄັນຂອງການພັດທະນາປະເທດ. ພັກກອມມູນິດຫວຽດນາມວາງໜ້າທີ່ກໍ່ສ້າງລະບົບຄຸນຄ່າຫວຽດນາມທີ່ເປັນຄຸນລັກສະນະຂອງໄລຍະການພັດທະນາໃໝ່ ຕອບສະໜອງຄວາມຕ້ອງການຂອງພາລະກິດການຍູ້ແຮງການຫັນເປັນອຸດສາຫະກຳ ທັນສະໄໝ ແລະເຊື່ອມໂຍງສາກົນ.
ພັກກອມມູນິດຫວຽດນາມກຳນົດແຈ້ງວ່າ ເປົ້າໝາຍແລະຜົນສຳເລັດຂອງການປ່ຽນແປງໃໝ່ຕ້ອງເພື່ອມະນຸດ, ຍົກສູງຊີວິດການເປັນຢູ່ຂອງປະຊາຊົນໃນທຸກດ້ານ ໂດຍຜ່ານການປະຕິບັດນະໂຍບາຍສັງຄົມແລະແກ້ໄຂບັນດາບັນຫາສັງຄົມຢ່າງມີປະສິດທິຜົນ. ດ້ວຍທັດສະນະເຊື່ອມຕໍ່ແບບອິນຊີລະຫວ່າງການເຕີບໂຕເສດຖະກິດ ກັບຄວາມກ້າວໜ້າແລະຄວາມສະເໝີພາບທາງສັງຄົມ ໃນແຕ່ລະບາດກ້າວແລະແຕ່ລະນະໂຍບາຍການພັດທະນາ, ຫວຽດນາມໄດ້ສຸມໃສ່ກໍ່ສ້າງ, ປ່ຽນແປງໃໝ່ ແລະບູລະນະລະບົບຄວາມປອດໄພສັງຄົມໃຫ້ເໝາະສົມ, ໄຫວພິບ, ຫຼາຍຮູບຫຼາຍແບບ, ຫຼາຍຊັ້ນ, ມີປະສິດທິຜົນ, ທັນສະໄໝແລະເຊື່ອມໂຍງສາກົນ; ພ້ອມກັນນັ້ນກໍ່ລວມສູນເຂົ້າໃສ່ວຽກງານຫຼຸດຜ່ອນຄວາມທຸກຍາກ, ຈັດແບ່ງບຸລິມະສິດແຫຼ່ງພະລັງໃຫ້ບັນດາທ້ອງຖິ່ນທີ່ທຸກຍາກ, ໃຫ້ເຂດຊົນເຜົ່າສ່ວນນ້ອຍ. ແຕ່ປີ 2017, ຫວຽດນາມໄດ້ຫັນມາກຳນົດລະບົບມາດຕະຖານແລະບັນດາມາດຕະການເພື່ອຫຼຸດຜ່ອນຄວາມທຸກຍາກຢ່າງຍືນຍົງ ຕາມວິທີເຂົ້າເຖິງແບບຫຼາຍດ້ານ, ສອດຄ່ອງກັບທ່າອຽງຂອງໂລກ.
ໂດຍຮັບຮູ້ຢ່າງເລິກເຊິ່ງເຖິງຖານະທີ່ຕັ້ງ, ຄວາມສຳຄັນຂອງການພັດທະນາສັງຄົມແລະການຄຸ້ມຄອງການພັດທະນາສັງຄົມແບບຍືນຍົງ, ພັກກອມມູນິດຫວຽດນາມໃຫ້ຄວາມສຳຄັນແກ່ການນຳພາການປະຕິບັດບັນດານະໂຍບາຍ, ວິທີແກ້ໄຂ ເພື່ອຍົກສູງລາຍໄດ້ແລະຄຸນນະພາບຊີວິດຂອງປະຊາຊົນຢ່າງບໍ່ຢຸດຢັ້ງ; ຍົກສູງຄຸນນະພາບການຮັກສາ, ເບິ່ງແຍງດູແລສຸຂະພາບຂອງປະຊາຊົນ ແລະຄຸນນະພາບປະຊາກອນ; ມີມາດຕະການຄຸ້ມຄອງແລະແກ້ໄຂການພົວພັນສັງຄົມຕ່າງໆຢ່າງກົມກຽວ; ແກ້ໄຂບັນຫາສັງຄົມທີ່ຮ້ອນເຄືອງຕ່າງໆຢ່າງມີປະສິດທິຜົນ, ກໍ່ສ້າງສະພາບແວດລ້ອມແຫ່ງການດຳລົງຊີວິດທີ່ສົດໃສ ສີວິໄລ ແລະປອດໄພ.
ເປີດກວ້າງການພົວພັນຕ່າງປະເທດ ແລະເປັນເຈົ້າການ ຕັ້ງໜ້າເຊື່ອມໄຍງສາກົນ ແມ່ນທິດທາງຍຸດທະສາດທີ່ສຳຄັນຂອງພັກກອມມູນິດຫວຽດນາມໃນຂະບວນວິວັດການປ່ຽນແປງໃໝ່. ພັກກອມມູນິດຫວຽດນາມໄດ້ກຳນົດແລະປະຕິບັດຢ່າງສະເໝີຕົ້ນສະເໝີປາຍ ແນວທາງການຕ່າງປະເທດທີ່ເປັນເອກະລາດ ເປັນເຈົ້າຕົນເອງ ສັນຕິພາບ ຮ່ວມມືແລະພັດທະນາ; ດຳເນີນການພົວພັນຕ່າງປະເທດດ້ວຍຫຼາຍຮູບຫຼາຍແບບ, ຫຼາຍກ້ຳຫຼາຍຝ່າຍ; ເປັນເຈົ້າການແລະຕັ້ງໜ້າເຊື່ອມໂຍງສາກົນ; ເປັນເພື່ອນມິດ, ເປັນຄູ່ຮ່ວມມືທີ່ໄວ້ວາງໃຈ ແລະເປັນສະມາຊິກທີ່ມີຄວາມຮັບຜິດຊອບຂອງປະຊາຄົມສາກົນ. ຮັບປະກັນຜົນປະໂຫຍດສູງສຸດຂອງຊາດ-ປະເທດຊາດ, ບົນພື້ນຖານບັນດາຫຼັກການພື້ນຖານຂອງກົດໝາຍສາກົນ, ສະເໝີພາບແລະມີຜົນປະໂຫຍດຮ່ວມກັນ, ຕັ້ງໝັ້ນ ເດັດດ່ຽວຕໍ່ສູ້ປົກປັກຮັກສາເອກະລາດ ອຳນາດອະທິປະໄຕ ເອກະພາບ ແລະຜືນແຜ່ງດິນອັນຄົບຖ້ວນຂອງປະເທດຊາດໄວ້ຢ່າງໝັ້ນຄົງ, ປົກປັກຮັກສາພັກ ລັດ ປະຊາຊົນ ແລະລະບອບສັງຄົມນິຍົມ; ຍົກສູງບົດບາດທີ່ຕັ້ງ ກຽດສັກສີຂອງປະເທດ ແລະປະກອບສ່ວນເຂົ້າໃນພາລະກິດສັນຕິພາບ ເອກະລາດແຫ່ງຊາດ ປະຊາທິປະໄຕ ແລະຄວາມກ້າວໜ້າທາງສັງຄົມໃນໂລກ.
ຍົກສູງປະສິດທິຜົນຂອງການເຄື່ອນໄຫວພົວພັນຕ່າງປະເທດ, ສືບຕໍ່ນຳເອົາບັນດາການພົວພັນຮ່ວມມືກັບຕ່າງປະເທດເຂົ້າສູ່ລວງເລິກ, ຍົກສູງຄຸນນະພາບ ປະສິດທິຜົນຂອງການພົວພັນຕ່າງປະເທດພະຫຸພາຄີ, ເປັນເຈົ້າການແລະຕັ້ງໜ້າປະກອບສ່ວນເຂົ້າໃນການກໍ່ສ້າງບັນດາສະຖາບັນພະຫຸພາຄີ. ເອົາໃຈໃສ່ພັດທະນາການພົວພັນຮ່ວມມື ມິດຕະພາບທີ່ເປັນມູນເຊື້ອກັບບັນດາປະເທດເພື່ອນບ້ານໃກ້ຄຽງ, ຊຸກຍູ້ການພົວພັນກັບບັນດາຄູ່ຮ່ວມມືໃຫຍ່, ຄູ່ຮ່ວມມືທີ່ສຳຄັນ. ເປັນເຈົ້າການ, ຕັ້ງໜ້າ ແລະມີຄວາມຮັບຜິດຊອບພ້ອມກັບບັນດາປະເທດອາຊຽນໃນການກໍ່ສ້າງປະຊາຄົມອາຊຽນໃຫ້ໝັ້ນຄົງເຂັ້ມແຂງ. ເປີດກວ້າງ, ລົງເລິກ ແລະຍົກສູງປະສິດທິຜົນການພົວພັນຕ່າງປະເທດຂອງພັກ, ການທູດຂອງລັດ ແລະການພົວພັນຕ່າງປະເທດປະຊາຊົນ. ຕໍ່ສູ້ຢ່າງເດັດດ່ຽວ, ຜາບແພ້ທຸກກົນອຸບາຍ ການກະທຳແຊກແຊງເຂົ້າໃນວຽກງານພາຍໃນ, ລ່ວງລ້ຳເອກະລາດ ອະທິປະໄຕ ເອກະພາບ ຜືນແຜ່ນດິນອັນຄົບຖ້ວນ ຄວາມປອດໄພຂອງຊາດ ແລະຄວາມໝັ້ນຄົງທາງການເມືອງຂອງປະເທດ.
ຜັນຂະຫຍາຍຢ່າງແຂງແຮງທິດທາງຍຸດທະສາດເປັນເຈົ້າການແລະຕັ້ງໜ້າເຊື່ອມໂຍງສາກົນ. ຍົກສູງປະສິດທິຜົນການເຊື່ອມໂຍງສາກົນ, ປະຕິບັດຄຳໝັ້ນສັນຍາສາກົນຢ່າງເຂັ້ມງວດ, ກໍ່ສ້າງແລະຜັນຂະຫຍາຍຍຸດທະສາດເຂົ້າຮ່ວມເຂດການຄ້າເສລີກັບບັນດາຄູ່ຮ່ວມມືເສດຖະກິດການຄ້າທີ່ສຳຄັນ, ລົງນາມແລະປະຕິບັດຢ່າງມີປະສິດທິຜົນ ບັນດາສັນຍາການຄ້າເສລີຮຸ່ນໃໝ່ ຕາມແຜນການສັງລວມທີ່ເໝາະສົມ, ສອດຄ່ອງກັບຜົນປະໂຫຍດຂອງປະເທດຊາດ. ເປັນເຈົ້າການເຂົ້າຮ່ວມແລະເສີມຂະຫຍາຍບົດບາດໃນບັນດາກົນໄກພະຫຸພາຄີ, ພິເສດແມ່ນອາຊຽນ ແລະສະຫະປະຊາຊາດ. ຍູ້ແຮງການເຊື່ອມໂຍງສາກົນໃນຂົງເຂດວັດທະນະທຳ ສັງຄົມ ວິທະຍາສາດ-ເຕັກໂນໂລຊີ, ການສຶກສາ-ຝຶກອົບຮົມ ແລະບັນດາຂົງເຂດອື່ນ. ເປັນເຈົ້າການແລະຕັ້ງໜ້າຮັກສາສະພາບແວດລ້ອມສັນຕິພາບ ສະຖຽນລະພາບໄວ້ຢ່າງໝັ້ນຄົງ, ສ້າງເງື່ອນໄຂອຳນວຍຄວາມສະດວກໃຫ້ການກໍ່ສ້າງແລະປົກປັກຮັກສາປະເທດຊາດ.
ປ່ຽນແປງໃໝ່ລະບົບການເມືອງ ສ້າງກຳລັງໜູນໃຫ້ແກ່ຂະບວນວິວັດການປ່ຽນແປງໃໝ່. ພັກກອມມູນິດຫວຽດນາມກຳນົດການປ່ຽນແປງໃໝ່ລະບົບການເມືອງຖືບົດບາດຫຼັກແຫຼ່ງໃນການເພີ່ມທະວີບົດບາດນຳພາຂອງພັກ; ຍົກສູງຄວາມສັກສິດ, ປະສິດທິຜົນການຄຸ້ມຄອງຂອງລັດ ແລະຄຸນນະພາບການເຄື່ອນໄຫວຂອງແນວໂຮມປະເທດຊາດຫວຽດນາມ ແລະຂອງບັນດາອົງຄະນະການເມືອງ-ສັງຄົມ; ເສີມຂະຫຍາຍສິດເປັນເຈົ້າຂອງປະຊາຊົນ ເພື່ອແນໃສ່ຮັບປະກັນຄວາມໝັ້ນຄົງທາງການເມືອງ-ສັງຄົມ, ຊຸກຍູ້ພາລະກິດປ່ຽນແປງໃໝ່ແລະພັດທະນາປະເທດ. ໃນນັ້ນ, ເອົາໃຈໃສ່ຄົ້ນຄວ້າ, ບູລະນະ ແລະຈັດຕັ້ງປະຕິບັດຮູບແບບການຈັດຕັ້ງໂດຍລວມຂອງລະບົບການເມືອງ ທີ່ສອດຄ່ອງກັບຄວາມຕ້ອງການກໍ່ສ້າງ ປັບປຸງບູລະນະລັດແຫ່ງອຳນາດກົດໝາຍສັງຄົມນິຍົມ, ພັດທະນາເສດຖະກິດຕະຫຼາດກຳນົດທິດສັງຄົມນິຍົມ ແລະເປັນເຈົ້າການ, ຕັ້ງໜ້າເຊື່ອມໂຍງສາກົນ.
ກ່ຽວກັບການກໍ່ສ້າງແລະເສີມຂະຫຍາຍປະຊາທິປະໄຕ. ໂດຍເລີ່ມຈາກຄວາມຮັບຮູ້ວ່າ ປະຊາທິປະໄຕແມ່ນຄຸນຄ່າຫຼັກຂອງມະນຸດ ຂອງສັງຄົມ, ເປັນເປົ້າໝາຍແລະກຳລັງໜູນຂອງຂະບວນວິວັດການປ່ຽນແປງໃໝ່ແລະພັດທະນາ, ພັກແລະລັດຫວຽດນາມໄດ້ກຳນົດໜ້າທີ່ຫຼັກແມ່ນເຄົາລົບ ປົກປ້ອງແລະເສີມຂະຫຍາຍສິດທິມະນຸດ, ສິດທິພົນລະເມືອງ, ຕິດກັບຄວາມຮັບຜິດຊອບແລະພັນທະພົນລະເມືອງ (ບັນຫານີ້ໄດ້ຖືກ ປະທານ ໂຮ່ຈີມິນ ເນັ້ນໜັກໃນ ຖະແຫຼງການເອກະລາດ ວັນທີ 2 ກັນຍາ 1945, ໄດ້ກຳນົດໄວ້ໃນລັດຖະທຳມະນູນສະບັບຕ່າງໆໃນປີ 1946, 1954, 1980, 1992 ແລະໄດ້ກຳນົດຢ່າງຈະແຈ້ງຄົບຖ້ວນໃນລັດຖະທຳມະນູນປີ 2013). ຍູ້ແຮງການພັດທະນາບັນດາຮູບການແລະວິທີການປະຕິບັດປະຊາທິປະໄຕ, ເປັນຕົ້ນແມ່ນຮູບການປະຊາທິປະໄຕໂດຍກົງ. ເສີມຂະຫຍາຍປະຊາທິປະໄຕພ້ອມກັນກັບການເພີ່ມທະວີລະບຽບວິໄນ, ປະຕິບັດຕາມກົດໝາຍ. ພັກກອມມູນິດຫວຽດນາມກຳນົດວ່າ ປະຊາທິປະໄຕໃນພັກມີຄວາມໝາຍຕັດສິນຕໍ່ການພັດທະນາປະຊາທິປະໄຕໃນການຈັດຕັ້ງແລະເຄື່ອນໄຫວຂອງລະບົບການເມືອງທັງໝົດ, ຕິດກັບການເປີດປະຊາທິປະໄຕໃນຊີວິສັງຄົມທັງໝົດ, ສ້າງໃຫ້ມີຄວາມເປັນໃຈສັງຄົມ, ສ້າງກຳລັງແຮງແຫ່ງມະຫາສາມັກຄີປວງຊົນທັງຊາດ.
ສືບຕໍ່ການກໍ່ສ້າງ, ບູລະນະລັດແຫ່ງອຳນາດກົດໝາຍສັງຄົມນິຍົມ ໂດຍພັກເປັນຜູ້ນຳພາ. ພັກກອມມູນິດຫວຽດນາມກຳນົດວ່າ ນີ້ເປັນໜ້າທີ່ຈຸດໜັກໃຈກາງຂອງການປ່ຽນແປງໃໝ່ລະບົບການເມືອງ. ລັດແຫ່ງອຳນາດກົດໝາຍສັງຄົມນິຍົມຫວຽດນາມ ທັງຮັບເອົາບັນດາຜົນສຳເລັດລວມຂອງມະນຸດຊາດ, ທັງສະແດງອອກເຖິງເອກະລັກຕົວເອງຂອງຫວຽດນາມ; ໄດ້ຮັບການກໍ່ສ້າງເພື່ອສະແດງອອກເຖິງ ອຳນາດລັດເປັນເອກະພາບ, ມີການແບ່ງງານ ປະສານງານ ກວດກາທີ່ມີປະສິດທິຜົນ ລະຫວ່າງບັນດາອົງການລັດໃນການປະຕິບັດບັນດາອຳນາດນິຕິບັນຍັດ ບໍລິຫານ ຕຸລາການ; ພ້ອມກັນນັ້ນກໍ່ກໍ່ສ້າງສະຖາບັນ, ລະບອບລະບຽບການຄວບຄຸມອຳນາດທີ່ຄົບຊຸດ, ແກ້ໄຂຜ່ານຜ່າສະພາບການລ່ວງອຳນາດ, ອາດຍາສິດ, ສໍ້ລາດບັງຫຼວງ.
ເສີມຂະຫຍາຍບົດບາດຂອງແນວໂຮມປະເທດຊາດຫວຽດນາມ, ຂອງບັນດາອົງການຈັດຕັ້ງການເມືອງ-ສັງຄົມ, ອົງການສັງຄົມອາຊີບ ແລະບັນດາສະມາຄົມຂອງມະຫາຊົນ. ຕັ້ງໜ້າຈັດຕັ້ງຜັນຂະຫຍາຍການຕິດຕາມກວດກາ ແລະຍົກສູງຄຸນນະພາບການຕິດຕາມກວດກາ, ການວິຈານສັງຄົມຂອງອົງການເຫຼົ່ານັ້ນ ຕໍ່ການເຄື່ອນໄຫວຂອງອົງການຈັດຕັ້ງພັກ, ອົງການລັດ ແລະຖັນແຖວພະນັກງານ ສະມາຊິກພັກ. ສືບຕໍ່ປັບປຸງບູລະນະການຈັດຕັ້ງກົງຈັກຂອງແນວໂຮມປະເທດຊາດຫວຽດນາມ ແລະບັນດາອົງການຈັດຕັ້ງການເມືອງ-ສັງຄົມ ຕິດກັບການປ່ຽນແປງໃໝ່ເນື້ອໃນແລະວິທີການເຄື່ອນໄຫວ ຕາມທິດລວມສູນໃຫ້ຂັ້ນຮາກຖານ, ຕິດກັບສະມາຊິກ, ແກ້ໄຂເທື່ອລະກ້າວ ສະພາບການ “ຫັນເປັນການປົກຄອງ” ໃນການເຄື່ອນໄຫວຂອງບັນດາອົງການຈັດຕັ້ງການເມືອງ-ສັງຄົມ.
ກໍ່ສ້າງພັກໃຫ້ສະອາດປອດໃສ ໝັ້ນຄົງເຂັ້ມແຂງ, ປ່ຽນແປງໃໝ່ແບບວິທີການນຳພາຂອງພັກຕໍ່ລະບົບການເມືອງ ແລະສັງຄົມ, ເປັນຕົ້ນແມ່ນຕໍ່ລັດ. ນີ້ແມ່ນປັດໄຈຫຼັກທີ່ຕັດສິນຊີ້ຂາດຄວາມສຳເລັດຂອງພາລະກິດການປ່ຽນແປງໃໝ່. ພັກກອມມູນິດຫວຽດນາມໄດ້ກຳນົດແຈ້ງບົດບາດແລະກົນໄກການນຳພາ: ພັກນຳພາລັດແລະສັງຄົມ; ພັກຮັບຜິດຊອບຕໍ່ປະເທດແລະປະຊາຊົນ ກ່ຽວກັບການນຳພາຂອງຕົນ; ບັນດາອົງການຈັດຕັ້ງພັກແລະສະມາຊິກພັກ ເຄື່ອນໄຫວໃນຂອບເຂດລັດຖະທຳມະນູນແລະກົດໝາຍ. ກຳນົດແຈ້ງກົນໄກການດຳເນີນງານຂອງລະບົບການເມືອງແມ່ນ “ພັກນຳພາ - ລັດຄຸ້ມຄອງ - ປະຊາຊົນເປັນເຈົ້າຂອງ”. ຍູ້ແຮງການປ່ຽນແປງໃໝ່ແບບວິທີການນຳພາຂອງພັກ, ໃນນັ້ນຈຸດໜັກແມ່ນປ່ຽນແປງໃໝ່ແບບວິທີການນຳພາຂອງພັກຕໍ່ລັດ, ເຄົາລົບແລະເສີມຂະຫຍາຍສິດອຳນາດຂອງບັນດາອົງການລັດ ໃນລະບອບອຳນາດກົດໝາຍສັງຄົມນິຍົມ. ສຸມໃສ່ປ່ຽນແປງໃໝ່ວຽກງານພະນັກງານ, ຍົກສູງຄຸນສົມບັດ ຄວາມສາມາດ ຄຸນນະພາບຂອງຖັນແຖວພະນັກງານ ສະມາຊິກພັກ, ກໍ່ສ້າງຖັນແຖວພະນັກງານຂັ້ນຕ່າງໆ, ເປັນຕົ້ນແມ່ນຂັ້ນຍຸດທະສາດ ໃຫ້ມີຄຸນສົມບັດ ຄວາມສາມາດແລະກຽດສັກສີຢ່າງພຽງພໍ, ທຽບເທົ່າກັບໜ້າທີ່, ຖືວ່ານີ້ເປັນໜ້າທີ່ທີ່ມີລັກສະນະຍຸດທະສາດ, “ຫຼັກແຫຼ່ງຂອງຫຼັກແຫຼ່ງ”; ແກ້ໄຂຜ່ານຜ່າຈຸດອ່ອນ, ຂໍ້ບົກພ່ອງໃນການຈັດຕັ້ງກົງຈັກ ແລະກົນໄກເຄື່ອນໄຫວຂອງລະບົບການເມືອງ, ກໍ່ສ້າງການຈັດຕັ້ງກົງຈັກຂອງລະບົບການເມືອງໃຫ້ກະທັດລັດ, ເຄື່ອນໄຫວມີຄວາມສັກສິດ ແລະມີປະສິດທິຜົນ.
ລັກສະນະພິເສດແລະບົດຮຽນທີ່ໄດ້ຮັບ ຈາກ 30 ກວ່າປີແຫ່ງການປ່ຽນແປງໃໝ່
ນັບແຕ່ກອງປະຊຸມໃຫຍ່ຄັ້ງທີ VI (ປີ 1986) ມາເຖິງປະຈຸບັນແມ່ນໄດ້ຜ່ານກອງປະຊຸມໃຫຍ່ 7 ຄັ້ງ, ພັກກອມມູນິດຫວຽດນາມໄດ້ປັບປຸງບູລະນະເທື່ອລະກ້າວ ແລະຫັນບັນດາທິດທາງການປ່ຽນແປງໃໝ່ເປັນອັນລະອຽດຮອບດ້ານ, ພັດທະນາ, ກຳນົດແຈ້ງຈຸດໜັກໃຈກາງໃນແຕ່ລະໄລຍະ. ຄະນະບໍລິຫານງານສູນກາງພັດຊຸດຕ່າງໆ ໄດ້ປະກາດໃຊ້ມະຕິຕົກລົງຫຼາຍສະບັບກ່ຽວກັບບັນດາບັນຫາທີ່ສຳຄັນ; ນຳພາເພື່ອໃຫ້ສະພາແຫ່ງຊາດຫັນເປັນນິຕິກຳໃນລັດຖະທຳມະນູນ ແລະໃນກົດໝາຍ, ສ້າງພື້ນຖານນິຕິທຳທີ່ນັບມື້ນັບຄົບຊຸດ ແລະສອດຄ່ອງເໝາະສົມສຳລັບຂະບວນວິວັດການປ່ຽນແປງໃໝ່; ນຳພາລັດຖະບານຫັນເປັນລະອຽດໃນບັນດາກົນໄກ ນະໂຍບາຍ ແລະມາດຕະການຄຸ້ມຄອງ ບໍລິຫານຈັດການການພັດທະນາປະເທດຊາດ.
1- ລັກສະນະພິເສດທີ່ສ່ອງແສງເຖິງລັກສະນະກົດເກນຂອງຂະບວນວິວັດການປ່ຽນແປງໃໝ່ຢູ່ຫວຽດນາມນັ້ນແມ່ນ ການຮັບຮູ້ກ່ຽວກັບການແກ້ໄຂບັນດາສາຍພົວພັນໃຫຍ່ທີ່ນັບມື້ນັບມີປະສິດທິຜົນ.
ກ່ຽວກັບການພົວພັນລະຫວ່າງການປ່ຽນແປງໃໝ່, ຄວາມໝັ້ນຄົງ ແລະການພັດທະນາ: ພັກກອມມູນິດຫວຽດນາມກຳນົດວ່າ ການປ່ຽນແປງໃໝ່ແມ່ນກຳລັງໜູນ; ຄວາມໝັ້ນຄົງແມ່ນເງື່ອນໄຂ ປະຖົມປັດໄຈ; ການພັດທະນາຢ່າງໄວວາແລະຍືນຍົງແມ່ນຈຸດປະສົງ. ການປ່ຽນແປງໃໝ່, ຄວາມໝັ້ນຄົງ ແລະການພັດທະນາ ລ້ວນແຕ່ເພື່ອມະນຸດ. ມະນຸດເປັນເປົ້າໝາຍ ກຳລັງໜູນ, ເປັນທັງເຈົ້າພາບຂອງການປ່ຽນແປງໃໝ່, ຄວາມໝັ້ນຄົງ ແລະການພັດທະນາ.
ກ່ຽວກັບການພົວພັນລະຫວ່າງການປ່ຽນແປງໃໝ່ທາງເສດຖະກິດ ແລະການປ່ຽນແປງໃໝ່ທາງການເມືອງ: ພັກກອມມູນິດຫວຽດນາມກຳນົດຕ້ອງສຸມໃສ່ການປ່ຽນແປງໃໝ່ທາງເສດຖະກິດ, ພ້ອມກັນນັ້ນກໍ່ປ່ຽນແປງໃໝ່ການຈັດຕັ້ງແລະແບບວິທີການເຄື່ອນໄຫວຂອງລະບົບການເມືອງເທື່ອລະກ້າວ. ສົມທົບຢ່າງແໜ້ນແຟ້ນແຕ່ເລີ່ມຕົ້ນການປ່ຽນແປງໃໝ່ທາງເສດຖະກິດ ກັບການປ່ຽນແປງໃໝ່ທາງການເມືອງ, ຖືເອົາການປ່ຽນແປງໃໝ່ທາງເສດຖະກິດເປັນຈຸດໜັກໃຈກາງ, ປ່ຽນແປງໃໝ່ທາງການເມືອງເທື່ອລະກ້າວຢ່າງຮອບຄອບແລະໜັກແໜ້ນ, ຮັກສາສະຖຽນລະພາບທາງການເມືອງ. ການປ່ຽນແປງໃໝ່ທາງການເມືອງຕ້ອງຄົບຊຸດກັບການປ່ຽນແປງໃໝ່ທາງເສດຖະກິດ ຕາມເສັ້ນທາງທີ່ເໝາະສົມ, ດ້ວຍຈຸດໜັກທີ່ມຸ່ງໄປສູ່ການບູລະນະລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມ, ຊຸກຍູ້ການປ່ຽນແປງໃໝ່ປະເທດຢ່າງຮອບດ້ານຕາມເປົ້າໝາຍ “ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸດຕິທຳແລະສີວິໄລ”. ຖືເອົາຜົນຂອງການປະຕິບັດເປົ້າໝາຍນີ້ເປັນມາດຕະຖານສູງສຸດເພື່ອປະເມີນຜົນຂອງຂະບວນວິວັດການປ່ຽນແປງໃໝ່ແລະການພັດທະນາ.
ກ່ຽວກັບເສດຖະກິດຕະຫຼາດ ແລະການກຳນົດທິສັງຄົມນິຍົມ: ຈຸດບຸກທະລຸໃນຄວາມຮັບຮູ້ຂອງພັກກອມມູນິດຫວຽດນາມແມ່ນ ໄດ້ຢືນຢັນເສດຖະກິດຕະຫຼາດບໍ່ແມ່ນຜະລິດຕະພັນສະເພາະຕ່າງຫາກຂອງລັດທິທຶນນິຍົມ, ແຕ່ມັນແມ່ນຜົນສຳເລັດລວມຂອງມະນຸດຊາດ. ເສດຖະກິດຕະຫຼາດໂດຍມັນເອງບໍ່ສາມາດໄປເຖິງລັດທິສັງຄົມນິຍົມໄດ້, ແຕ່ພາລະກິດການກໍ່ສ້າງສັງຄົມນິຍົມຕ້ອງຜ່ານການພັດທະນາເສດຖະກິດຕະຫຼາດ. ເສດຖະກິດຕະຫຼາດກຳນົດທິດສັງຄົມນິຍົມປະຕິບັດຕາມບັນດາກົດເກນຂອງເສດຖະກິດຕະຫຼາດ, ພ້ອມກັນນັ້ນກໍ່ຖືກກຳນົດທິດ ນຳພາ ດັດປັບໂດຍບັນດາຫຼັກການແລະທາດແທ້ຂອງລັດທິສັງຄົມນິຍົມ ໃນແຕ່ລະໄລຍະການພັດທະນາ. ເນື້ອແທ້ແມ່ນຮັບຮູ້ແລະໝູນໃຊ້ບັນດາກົດເກນພາວະວິໄສຂອງເສດຖະກິດຕະຫຼາດ ແນໃສ່ກໍ່ສ້າງລະບຽບກົດໝາຍເສດຖະກິດທີ່ຮັບປະກັນໃຫ້ພື້ນຖານເສດຖະກິດເຕີບໂຕ, ພັດທະນາຢ່າງໄວວາ, ຍືນຍົງ ເພື່ອຜົນປະໂຫຍດຂອງປະເທດຊາດ, ຜົນປະໂຫຍດຂອງປະຊາຊົນ.
ກ່ຽວກັບການພົວພັນລະຫວ່າງການພັດທະນາກຳລັງການຜະລິດ ແລະການກໍ່ສ້າງ, ບູລະນະການພົວພັນການຜະລິດສັງຄົມນິຍົມເທື່ອລະກ້າວ: ໃນຂະບວນວິວັດການປ່ຽນແປງໃໝ່, ພັກກອມມູນິດຫວຽດນາມໄດ້ປະຕິບັດການປ່ຽນແປງໃໝ່ຈິນຕະນະການ, ດັດປັບໂຄງສ້າງຂອງການພົວພັນການຜະລິດ, ພິເສດແມ່ນການພົວພັນກຳມະສິດ, ບັນດາຮູບການກຳມະສິດ ແລະພັດທະນາພື້ນຖານເສດຖະກິດຫຼາຍພາກສ່ວນ ເພື່ອຮັບປະກັນຄວາມສອດຄ່ອງລະຫວ່າງການພົວພັນການຜະລິດ ກັບລະດັບການພັດທະນາຂອງກຳລັງການຜະລິດ, ແນໃສ່ປົດປ່ອຍແລະຊຸກຍູ້ໃຫ້ກຳລັງການຜະລິດພັດທະນາຢ່າງແຂງແຮງ.
ກ່ຽວກັບການພົວພັນລະຫວ່າງລັດ ຕະຫຼາດ ແລະສັງຄົມ: ພັກກອມມູນິດຫວຽດນາມກຳນົດວ່າ ນີ້ແມ່ນການພົວພັນສັດຈະວິພາກລະຫວ່າງ “ສາມເສົາຄ້ຳ” ຂອງລະບຽບກົດໝາຍເສດຖະກິດຕະຫຼາດກຳນົດທິດສັງຄົມນິຍົມຢູ່ຫວຽດນາມ. ໃນນັ້ນ, ແຕ່ລະເຈົ້າພາບຕ້ອງເສີມຂະຫຍາຍດ້ານດີດ້ານແຮງ ດ້ານຕັ້ງໜ້າຂອງຕົນໃຫ້ຈົນໄດ້, ພ້ອມນັ້ນກໍ່ປະສານສົມທົບກັນຢ່າງກົມກຽວ ເພື່ອກຳຈັດຈຸດອ່ອນຂໍ້ຈຳກັດຂອງແຕ່ລະເຈົ້າພາບ, ຕາມຫຼັກການ “ລັດເຂັ້ມແຂງ - ຕະຫຼາດມີປະສິດທິຜົນ - ສັງຄົມ (ປະຊາຊົນ, ວິສາຫະກິດ, ບັນດາອົງການຈັດຕັ້ງສັງຄົມ...) ຂະຫຍັນຂັນເຄື່ອນແລະປະດິດສ້າງ”.
ກ່ຽວກັບການພົວພັນລະຫວ່າງການເຕີບໂຕເສດຖະກິດ ແລະການພັດທະນາວັດທະນະທຳ, ສ້າງຄວາມກ້າວໜ້າແລະຄວາມຍຸດຕິທຳທາງສັງຄົມ: ພັກກອມມູນິດຫວຽດນາມຍາມໃດກໍ່ຊາບຊຶມທັດສະນະພັດທະນາເສດຖະກິດ ວັດທະນະທຳ ສັງຄົມເພື່ອມະນຸດ; ການເຕີບໂຕເສດຖະກິດສ້າງແຫຼ່ງພະລັງເພື່ອພັດທະນາວັດທະນະທຳ, ສ້າງຄວາມກ້າວໜ້າແລະຄວາມຍຸດຕິທຳທາງສັງຄົມ; ພ້ອມກັນນັ້ນ ການແກ້ໄຂບັນດາບັນຫາສັງຄົມເປັນຢ່າງດີ ຈະສ້າງກຳລັງໜູນເພື່ອພັດທະນາເສດຖະກິດ ວັດທະນະທຳ; ການພັດທະນາວັດທະນະທຳຈະສ້າງພື້ນຖານຈິດໃຈສັງຄົມ ແລະແຫຼ່ງພະລັງພາຍໃນເພື່ອພັດທະນາຢ່າງຍືນຍົງ.
ກ່ຽວກັບການພົວພັນລະຫວ່າງການກໍ່ສ້າງລັດທິສັງຄົມນິຍົມ ແລະປົກປັກຮັກສາປະເທດຊາດສັງຄົມນິຍົມ: ພັກກອມມູນິດຫວຽດນາມຊີ້ແຈ້ງ: ສ້າງປະເທດໄປຄຽງຄູ່ກັບຮັກສາປະເທດ. ຮັກສາແມ່ນເງື່ອນໄຂເພື່ອກໍ່ສ້າງ; ການກໍ່ສ້າງສ້າງໃຫ້ມີກຳລັງແຮງເພື່ອປົກປັກຮັກສາ, ແນໃສ່ຮັບປະກັນໃຫ້ປະເທດພັດທະນາຢ່າງໄວວາ ຍືນຍົງ, ກຳຈັດປັດເປົ່າໄພແຫ່ງການຖອຍຫຼັງນັບມື້ນັບຫ່າງໄກທາງດ້ານເສດຖະກິດ; ຕໍ່ສູ້ຜາບແພ້ກົນອຸບາຍ ເລ່ລ່ຽມ “ຫັນປ່ຽນໂດຍສັນຕິ” ຂອງບັນດາອິດທິກຳລັງສັດຕູ; ກີດກັ້ນແລະຍູ້ຖອຍປະກົດການຕ່າງໆຄື “ຫັນປ່ຽນໂດຍຕົນເອງ”, “ປ່ຽນແປງໂດຍຕົນເອງ” ຢູ່ພາຍໃນ.
ກ່ຽວກັບການພົວພັນລະຫວ່າງຄວາມເປັນເອກະລາດ ເປັນເຈົ້າຕົນເອງ ແລະການເຊື່ອມໂຍງສາກົນ: ພັກກອມມູນິດຫວຽດນາມກຳນົດວ່າ ຄວາມເປັນເອກະລາດ ເປັນເຈົ້າຕົນເອງແມ່ນບັນຫາທີ່ມີລັກສະນະຫຼັກການ; ສ້າງຖານະຕຳແໜ່ງທີ່ເປັນເອກະລາດ ເປັນເຈົ້າຕົນເອງ, ກວມດ້ວຍຄວາມເປັນເອກະລາດ ເປັນເຈົ້າຕົນເອງທາງດ້ານການເມືອງ ເສດຖະກິດ ວັດທະນະທຳ, ການປ້ອງກັນຊາດ ປ້ອງກັນຄວາມສະຫງົບ, ການຕ່າງປະເທດ... ຄວາມເປັນເອກະລາດ ເປັນເຈົ້າຕົນເອງຕິດກັບການເປັນເຈົ້າການແລະຕັ້ງໜ້າເຊື່ອມໂຍງສາກົນ; ກໍ່ສ້າງເສດຖະກິດທີ່ເປັນເອກະລາດ ເປັນເຈົ້າຕົນເອງໄປຄຽງຄູ່ກັບການເຊື່ອມໂຍງສາກົນ, ເພີ່ມທະວີກຳລັງແຮງຂອງຊາດ, ຍົກສູງຄວາມສາມາດແຂ່ງຂັນຂອງພື້ນຖານເສດຖະກິດ; ເສີມຂະຫຍາຍກຳລັງແຮງພາຍໃນ, ພ້ອມກັນນັ້ນກໍ່ຍາດແຍ່ງເອົາການຊ່ວຍເຫຼືອແລະນຳໃຊ້ແຫຼ່ງພະລັງພາຍນອກ, ເຂົ້າຮ່ວມພວງພະນັງຄຸນຄ່າໃນໂລກຢ່າງມີປະສິດທິຜົນ.
ກ່ຽວກັບການພົວພັນລະຫວ່າງພັກນຳພາ, ລັດຄຸ້ມຄອງບໍລິຫານ, ປະຊາຊົນເປັນເຈົ້າຂອງ: ນີ້ແມ່ນການພົວພັນການເມືອງ-ສັງຄົມ ແລະນິຕິທຳລະຫວ່າງບັນດາເຈົ້າພາບທີ່ມີບົດບາດ, ຖານະທີ່ຕັ້ງ, ພາລະແລະໜ້າທີ່ທີ່ຕ່າງກັນ, ແຕ່ລ້ວນແຕ່ມຸ່ງສູ່ເປົ້າໝາຍ ເອກະລາດແຫ່ງຊາດ ແລະລັດທິສັງຄົມນິຍົມ, ປະຕິບັດປະຊາທິປະໄຕ, ຮັບປະກັນແລະເສີມຂະຫຍາຍສິດເປັນເຈົ້າຂອງຂອງປະຊາຊົນ. ພັກກອມມູນິດຫວຽດນາມເອົາໃຈໃສ່ເຖິງການປ່ຽນແປງໃໝ່ແບບວິທີນຳພາ ແລະແບບວິທີກຳອຳນາດ, ໃນນັ້ນ ຈຸດໜັກແມ່ນ ນຳພາຜ່ານລັດ, ດ້ວຍລັດ; ກໍ່ສ້າງລັດແຫ່ງກົດໝາຍສັງຄົມນິຍົມ ແລະພື້ນຖານປະຊາທິປະໄຕສັງຄົມນິຍົມ ເພື່ອບັງຄັບໃຊ້ອຳນາດແລະເສີມຂະຫຍາຍສິດເປັນເຈົ້າຂອງຂອງປະຊາຊົນໃນການກໍ່ສ້າງພັກ ລັດ, ເຂົ້າຮ່ວມການຕິດຕາມກວດກາແລະຄວບຄຸມອຳນາດ. ການປ່ຽນແປງໃໝ່ການພົວພັນລະຫວ່າງພັກນຳພາ, ລັດຄຸ້ມຄອງບໍລິຫານ, ປະຊາຊົນເປັນເຈົ້າຂອງ ໄດ້ດຳເນີນຢ່າງຄົບຊຸດ, ເປັນເອກະພາບໃນທົ່ວລະບົບການເມືອງ, ເຮັດຢ່າງຄົບຊຸດໃນທຸກຂັ້ນ ແຕ່ສູນກາງຈົນຮອດຮາກຖານ.
ການກຳນົດແລະແກ້ໄຂບັນດາສາຍພົວພັນໃຫຍ່ເທິງນີ້ ໄດ້ຂີດໝາຍບາດກ້າວຄືບໜ້າໃໝ່ທາງດ້ານຈິນຕະນາການທິດສະດີ ແລະການນຳພາພຶດຕິກຳຂອງພັກກອມມູນິດຫວຽດນາມ ກ່ຽວກັບການປ່ຽນແປງໃໝ່ແລະພັດທະນາປະເທດ, ກໍ່ສ້າງລັດທິສັງຄົມນິຍົມ. ບັນດາສາຍພົວພັນໃຫຍ່ນັ້ນກ່ຽວຂ້ອງຢ່າງໃກ້ຊິດກັບເປົ້າໝາຍຂອງການປ່ຽນແປງໃໝ່ຄື “ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸດຕິທຳແລະສີວິໄລ”. ການກຳແໜ້ນແລະຊີ້ນຳແກ້ໄຂສາຍພົວພັນເຫຼົ່ານີ້ຢ່າງມີປະສິດທິຜົນ ໃນແຕ່ລະໄລຍະແຫ່ງການພັດທະນາແລະໃນທຸກຂົງເຂດ ແມ່ນເປັນເງື່ອນໄຂແລະແບບວິທີຮັບປະກັນການປະຕິບັດເປົ້າໝາຍການປ່ຽນແປງໃໝ່ ດ້ວຍລະດັບນັບມື້ນັບສູງກວ່າ, ມີປະສິດທິຜົນຫຼາຍກວ່າ ແລະຍືນຍົງກວ່າອີກ.
ແຕ່ວ່າ, ຜ່ານສະພາບຄວາມເປັນຈິງໄດ້ໃຫ້ເຫັນວ່າ ການຮັບຮູ້ແລະແກ້ໄຂສາຍພົວພັນຕ່າງໆຕ້ອງໄດ້ດຳເນີນປະຕິບັດຢ່າງຄົບຊຸດ, ໂດຍສະເພາະແມ່ນ ສາຍພົວພັນລະຫວ່າງເສດຖະກິດຕະຫຼາດ ແລະກຳນົດທິດສັງຄົມນິຍົມ; ລະຫວ່າງບົດບາດຂອງລັດ, ຕະຫຼາດ ແລະສັງຄົມ...
2- ເບິ່ງລວມ, ຜ່ານ 30 ກວ່າປີແຫ່ງການປ່ຽນແປງໃໝ່ ຫວຽດນາມໄດ້ບັນລຸຜົນສຳເລັດທີ່ຍິ່ງໃຫຍ່, ມີຄວາມໝາຍປະຫວັດສາດ.
ການປ່ຽນແປງໃໝ່ມີຄວາມສຳຄັນແລະຄວາມໝາຍປະຕິວັດທີ່ເລິກເຊິ່ງ ຮອບດ້ານ, ແມ່ນພາລະກິດອັນຍິ່ງໃຫຍ່ເພື່ອເປົ້າໝາຍ “ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸດຕິທຳແລະສີວິໄລ”. ພາບຫຼັງ 30 ກວ່າປີແຫ່ງການປ່ຽນແປງໃໝ່, ຫວຽດນາມໄດ້ກາຍເປັນປະເທດກຳລັງພັດທະນາ ທີ່ມີລາຍໄດ້ປານກາງ; ພວມຍູ້ແຮງການຫັນເປັນອຸດສາຫະກຳ ທັນສະໄໝ ແລະເຊື່ອມໂຍງສາກົນ. ການເຕີບໂຕທາງເສດຖະກິດດີພໍຄວນ, ພື້ນຖານເສດຖະກິດຕະຫຼາດກຳນົດທິດສັງຄົມນິຍົມກຳລັງເປັນຮູບເປັນຮ່າງຂຶ້ນແລະພັດທະນາເທື່ອລະກ້າວ. ວັດທະນະທຳ-ສັງຄົມໄດ້ພັດທະນາຂຶ້ນ, ວຽກງານແກ້ໄຂ ຫຼຸດຜ່ອນຄວາມທຸກຍາກບັນລຸຜົນສຳເລັດທີ່ສຳຄັນ, ປະຕິບັດສຳເລັດຢ່າງໄວຫຼາຍເປົ້າໝາຍການພັດທະນາສະຫັດສະວັດຂອງສະຫພປະຊາຊາດ, ໄດ້ຮັບການຊົມເຊີຍຈາກສາກົນ; ຮູບຊົງຂອງປະເທດແລະຊີວິດຂອງປະຊາຊົນໄດ້ປ່ຽນແປງຢ່າງຫຼວງຫຼາຍ. ການເມືອງ-ສັງຄົມມີສະຖຽນລະພາບ; ການປ້ອງກັນປະເທດ, ປ້ອງກັນຄວາມສະຫງົບໄດ້ຮັບການເພີ່ມທະວີ. ປະຊາທິປະໄຕສັງຄົມນິຍົມໄດ້ຮັບການເສີມຂະຫຍາຍແລະນັບມື້ນັບເປີດກວ້າງ. ຄວາມສາມັກຄີປວງຊົນທັງຊາດໄດ້ຮັບການປັບປຸງແລະເພີ່ມທະວີ. ວຽກງານກໍ່ສ້າງພັກ, ກໍ່ສ້າງລັດແຫ່ງອຳນາດກົດໝາຍສັງຄົມນິຍົມ ແລະລະບົບການເມືອງທັງໝົດ ໄດ້ຮັບການຍູ້ແຮງ. ຄວາມເຂັ້ມແຂງໃນທຸກດ້ານຂອງປະເທດໄດ້ເພີ່ມຂຶ້ນ. ການພົວພັນຕ່າງປະເທດໄດ້ເປີດກວ້າງ ແລະນັບມື້ນັບເຂົ້າສູ່ລວງເລິກ. ການພົວພັນກັບບັນດາປະເທດເພື່ອນບ້ານໃກ້ຄຽງແລະບັນດາປະເທດໃນອາຊຽນ ໄດ້ຮັບການປັບປຸງ. ຫວຽດນາມໄດ້ສ້າງການພົວພັນຄູ່ຮ່ວມມືຍຸດທະສາດ, ຄູ່ຮ່ວມມືຮອບດ້ານກັບບັນດາປະເທດໃຫຍ່, ປະເທດທີ່ສຳຄັນທັງໝົດໃນໂລກ; ໄດ້ເປັນເຈົ້າການແລະຕັ້ງໜ້າເຂົ້າຮ່ວມໃນວຽກງານທົ່ວໄປຂອງປະຊາຄົມໂລກ, ໃນບັນດາເວທີປາໄສ ບັນດາອົງການຈັດຕັ້ງພາກພື້ນແລະສາກົນ, ຍົກສູງຖານະບົດບາດຂອງປະເທດ.
ໃນຊຸມປີທີ່ຜ່ານມາ, ເສດຖະກິດມະຫະພາກສືບຕໍ່ມີຄວາມໝັ້ນຄົງ, ຄວາມສົມດຸນທີ່ສຳຄັນຂອງພື້ນຖານເສດຖະກິດ ໄດ້ຮັບການຮັບປະກັນໂດຍພື້ນຖານ; ຍອດມູນຄ່າການສົ່ງອອກ-ນຳເຂົ້າໃນປີ 2017 ບັນລຸ 425 ຕື້ໂດລາສະຫະລັດ, ສູງກວ່າທຸກປີທີ່ຜ່ານມາ. ການຜະລິດ ທຸລະກິດໄດ້ຟື້ນຟູແລະພັດທະນາຢ່າງຮອບດ້ານທັງ 3 ຂົງເຂດ: ອຸດສາຫະກຳ, ກະສິກຳ ແລະບໍລິການ. ຂົງເຂດວັດທະນະທຳ-ສັງຄົມມີຄວາມກ້າວໜ້າຢ່າງຕໍ່ເນື່ອງ. ຄວາມປອດໄພສັງຄົມແລະສະວັດດີການສັງຄົມ ໄດ້ຮັບຄວາມເອົາໃຈໃສ່ປົວແປງ, ຮັບປະກັນໄດ້ດີກວ່າແຕ່ກ່ອນ. ວຽກງານກໍ່ສ້າງ ປັບປຸງພັກ, ປັບປຸງລະບົບການເມືອງ, ຕໍ່ສູ້ປ້ອງກັນແລະຕ້ານການສໍ້ລາດບັງຫຼວງ, ຕ້ານຄວາມຟຸມເຟືອຍ ອາດຍາສິດ ຄວາມຫຍໍ້ທໍ້ ໄດ້ຮັບການຊີ້ນຳນຳພາຂອງພັກແລະລັດເພື່ອປະຕິບັດຢ່າງເດັດດ່ຽວຂຸ້ນຂ້ຽວໃນຫຼາຍປີທີ່ຜ່ານມາ, ໄດ້ຮັບການຍູ້ແຮງກວ່າອີກໃນເວລາຜ່ານມາມໍ່ນີ້ ແລະບັນລຸຜົນສຳເລັດຕົວຈິງເບື້ອງຕົ້ນຫຼາຍຢ່າງ, ໄດ້ຮັບຄວາມເຫັນດີເຫັນພ້ອມແລະສະໜັບສະໜູນຈາກປະຊາຊົນ; ຄວາມໄວ້ວາງໃຈຂອງປະຊາຊົນຕໍ່ພັກແລະລັດເພີ່ມຂຶ້ນ... ຜົນສຳເລັດເຫຼົ່ານັ້ນຢືນຢັນວ່າແນວທາງການປ່ຽນແປງໃໝ່ຂອງພັກແມ່ນຖືກຕ້ອງແລະປະດິດສ້າງ; ສ້າງປະຖົມປັດໄຈ, ຮາກຖານທີ່ສຳຄັນເພື່ອໃຫ້ປະເທດສືບຕໍ່ການປ່ຽນແປງໃໝ່ ແລະພັດທະນາຢ່າງແຂງແຮງໃນຊຸມປີຕໍ່ໄປ.
ເຖິງຢ່າງນັ້ນກໍ່ຕາມ, ການປ່ຽນແປງໃໝ່ກໍ່ຍັງບໍ່ທັນຄົບຊຸດຮອບດ້ານ. ບາງຄາດໝາຍ, ຕົວຊີ້ວັດໃນເປົ້າໝາຍສູ້ຊົນພາໃຫ້ຫວຽດນາມ ໂດຍພື້ນຖານກາຍເປັນປະເທດອຸດສາຫະກຳຕາມທິດທັນສະໄໝນັ້ນ ແມ່ນບໍ່ບັນລຸຜົນ. ສະມັດຖະພາບ, ຄຸນນະພາບ, ປະສິດທິຜົນ, ຄວາມສາມາດແຂ່ງຂັນ ຂອງພື້ນຖານເສດຖະກິດຍັງຕ່ຳ. ຂໍ້ຈຳກັບ ຈຸດອ່ອນຫຼາຍຢ່າງ ໃນບັນດາຂົງເຂດການສຶກສາແລະຝຶກອົບຮົມ, ວິທະຍາສາດແລະເຕັກໂນໂລຊີ, ວັດທະນະທຳ, ສັງຄົມ, ສາທາລະນະສຸກ ໄດ້ຮັບການແກ້ໄຂຜ່ານຜ່າຢ່າງຊັກຊ້າ. ວຽກງານການຄາດຄະເນ, ວາງກຳນົດນະໂຍບາຍ ແລະນຳພາຈັດຕັ້ງປະຕິບັດນະໂຍບາຍຂອງພັກ - ລັດ, ປະສິດທິພາບ, ປະສິດທິຜົນຂອງການຄຸ້ມຄອງບໍລິຫານລັດ, ຄຸ້ມຄອງການພັດທະນາສັງຄົມ ຍັງມີຈຸດອ່ອນຫຼາຍ. ການເຊື່ອມໂຍງສາກົນໃນດ້ານໃດດ້ານໜຶ່ງຍັງບໍ່ເປັນເຈົ້າການ, ປະສິດທິຜົນບໍ່ສູງ... ນັ້ນແມ່ນບັນດາບັນຫາທີ່ພັກກອມມູນິດຫວຽດນາມພວມສຸມໃສ່ນຳພາເພື່ອແກ້ໄຂຜ່ານຜ່າ.
3- ຈາກຄວາມສຳເລັດ ແລະບໍ່ປະສົບຄວາມສຳເລັດ ຜ່ານ 30 ກວ່າປີແຫ່ງການປ່ຽນແປງໃໝ່ນັ້ນ, ພັກກອມມູນິດຫວຽດນາມໄດ້ຖອດຖອນບົດຮຽນທີ່ສຳຄັນຈຳນວນໜຶ່ງ:
ທີໜຶ່ງ, ໃນຂະບວນວິວັດການປ່ຽນແປງໃໝ່ ຕ້ອງເປັນເຈົ້າການ, ປະດິດສ້າງຢ່າງບໍ່ຢຸດຢັ້ງ ບົມພື້ນຖານຢຶດໝັ້ນເປົ້າໝາຍເອກະລາດແຫ່ງຊາດ ແລະລັດທິສັງຄົມນິຍົມ, ໝູນໃຊ້ແລະພັດທະນາລັດທິມາກ-ເລນິນ, ແນວຄິດ ໂຮ່ຈີມິນ ຢ່າງປະດິດສ້າງ, ສືບທອດແລະເສີມຂະຫຍາຍມູນເຊື້ອຂອງຊາດ, ຮັບເອົາແກ່ນສານຂອງວັດທະນະທຳຂອງມະນຸດ, ໝູນໃຊ້ບົດຮຽນສາກົນທີ່ສອດຄ່ອງກັບຫວຽດນາມ. ການປ່ຽນແປງໃໝ່ຕ້ອງໝັ້ນຄົງ, ບໍ່ປ່ຽນແປງເປົ້າໝາຍ, ຮາກຖານແນວຄິດ, ພ້ອມນັ້ນ ຕ້ອງມີຄວາມຄິດສ້າງສັນສະເໝີໃນຂະບວນການຈັດຕັ້ງປະຕິບັດແນວທາງການປ່ຽນແປງໃໝ່ຂອງພັກ.
ທີສອງ, ການປ່ຽນແປງໃໝ່ຕ້ອງຊາບຊຶມທັດສະນະ “ປະຊາຊົນແມ່ນຮາກ”, ເພື່ອຜົນປະໂຫຍດຂອງປະຊາຊົນ, ອີງໃສ່ປະຊາຊົນ, ເສີມຂະຫຍາຍບົດບາດເປັນເຈົ້າ ຈິດໃຈຮັບຜິດຊອບ ຄວາມຄິດສ້າງສັນ ແລະແຫຼ່ງພະລັງທຸກຢ່າງຂອງປະຊາຊົນ; ເສີມຂະຫຍາຍກຳລັງແຮງແຫ່ງຄວາມສາມັກຄີປວງຊົນທັງຊາດ. ການປ່ຽນແປງໃໝ່ຫາກຫ່າງເຫີນ, ຂັດຂືນກັບຜົນປະໂຫຍດຂອງປະຊາຊົນ ກໍ່ຈະຖືກປະລາໄຊ. ຄວາມຄິດເຫັນ, ຄວາມປາຖະໜາ ແລະການເຄື່ອນໄຫວປະດິດສ້າງຂອງປະຊາຊົນທີ່ເກີດຂຶ້ນຈາກຄວາມເປັນຈິງ ເປັນໜຶ່ງໃນບັນດາພື້ນຖານເພື່ອວາງແນວທາງການປ່ຽນແປງໃໝ່ຂອງພັກ. ການປ່ຽນແປງໃໝ່ຕ້ອງອີງໃສ່ປະຊາຊົນສະເໝີ, ເສີມຂະຫຍາຍສິດເປັນເຈົ້າຂອງປະຊາຊົນ, ຮັບປະກັນໃຫ້ອຳນາດທັງໝົດເປັນຂອງປະຊາຊົນ.
ທີສາມ, ການປ່ຽນແປງໃໝ່ຕ້ອງຮອບດ້ານ ຄົບຊຸດ, ມີບາດກ້າວຂັ້ນຕອນທີ່ເໝາະສົມ; ຕ້ອງເຄົາລົບກົດເກນພາວະວິໄສ, ເລີ່ມຈາກຄວາມເປັນຈິງ, ຕິດແທດກັບຄວາມເປັນຈິງ, ເອົາໃຈໃສ່ເປັນສຳຄັນເຖິງການສະຫຼຸບສັງລວມພຶດຕິກຳ, ຄົ້ນຄວາມທິດສະດີ, ສຸມໃສ່ແກ້ໄຂບັນດາບັນຫາທີ່ຄວາມເປັນຈິງວາງອອກມາໃຫ້ໄດ້ຢ່າງທັນການແລະມີປະສິດທິຜົນ. ຖືການພັດທະນາຂອງຄວາມເປັນຈິງແມ່ນຄວາມຮຽກຮ້ອງຕ້ອງການ ແລະພື້ນຖານເພື່ອປ່ຽນແປງໃໝ່ຈິນຕະນາການທິດສະດີ, ແນວທາງ, ແຜນນະໂຍບາຍ, ກົນໄກ, ນະໂຍບາຍຂອງພັກແລະລັດ. ຕ້ອງຕິດແທດກັບຄວາມເປັນຈິງ, ໃຫ້ຄວາມສຳຄັນແກ່ການສະຫຼຸບສັງລວມພຶດຕິກຳ, ຄົ້ນຄວ້າທິດສະດີ ເພື່ອດັດປັບ ເພີ່ມເຕີມ ພັດທະນາແນວທາງການປ່ຽນແປງໃໝ່. ໃນຂະບວນການປ່ຽນແປງໃໝ່ຕ້ອງເອົາໃຈໃສ່ເປັນສຳຄັນເຖິງວຽກງານຈັດຕັ້ງປະຕິບັດ ດ້ວຍບາດກ້າວ ຮູບການ ແລະວິທີທີ່ເໝາະສົມ ມີປະສິດທິຜົນ; ແກ້ໄຂຜ່ານຜ່າສະພາບການຊັກຊ້າ, ຮັກສາເດີມ, ຮ້ອນຮົນ, ອັດຕະວິໄສ, ເຈດຈຳນົງນິຍົມ, ພ້ອມນັ້ນ ຕ້ອງເປັນເຈົ້າການ, ຂະຫຍັນຂັນເຄື່ອນ, ປະດິດສ້າງຢ່າງບໍ່ຢຸດຢັ້ງ.
ທີສີ່, ຕ້ອງຕັ້ງຜົນປະໂຫຍດຂອງຊາດ-ປະເທດຊາດຂຶ້ນເໜືອສຸດ; ຢຶດໝັ້ນຄວາມເປັນເອກະລາດ ເປັນເຈົ້າຕົນເອງ, ພ້ອມນັ້ນກໍ່ເປັນເຈົ້າການ ແລະຕັ້ງໜ້າເຊື່ອມໂຍງສາກົນ ບົນພື້ນຖານສະເໝີພາບ, ຜົນປະໂຫຍດຮ່ວມກັນ; ສົມທົບເສີມຂະຫຍາຍກຳລັງແຮງຂອງຊາດ ກັບກຳລັງແຮງຂອງຍຸກສະໄໝ ເພື່ອກໍ່ສ້າງແລະປົກປັກຮັກສາປະເທດຊາຫວຽດນາມສັງຄົມນິຍົມໄວ້ຢ່າງໝັ້ນຄົງ. ໃນທຸກສະຖານະການ ຕ້ອງຢຶດໝັ້ນຄວາມເປັນເອກະລາດ ເປັນເຈົ້າຕົນເອງ ພ້ອມນັ້ນກໍ່ເປັນເຈົ້າການແລະຕັ້ງໜ້າເຊື່ອມໂຍງສາກົນ. ສົມທົບເສີມຂະຫຍາຍກຳລັງແຮງຂອງຊາດ ກັບກຳລັງແຮງຂອງຍຸກສະໄໝ, ກຳລັງແຮງໃນປະເທດ ກັບກຳລັງແຮງສາກົນ ແນໃສ່ສ້າງເປັນກຳລັງແຮງສັງລວມເພື່ອພັດທະນາປະເທດຢ່າງໄວວາແລະຍືນຍົງ, ປົກປັກຮັກສາປະເທດຊາດຫວຽດນາມໄວ້ຢ່າງໝັ້ນຄົງ.
ທີຫ້າ, ຕ້ອງປ່ຽນແປງໃໝ່ດ້ວຍຕົນເອງ ປັບປຸງຕົວເອງຢ່າງເປັນປະຈຳ ເພື່ອຍົກສູງຄວາມສາມາດນຳພາແລະກຳລັງແຮງສູ້ຮົບຂອງພັກ; ກໍ່ສ້າງຖັນແຖວພະນັກງານ, ເປັນຕົ້ນແມ່ນຖັນແຖວພະນັກງານຂັ້ນຍຸດທະສາດໃຫ້ມີຄຸນທາດ ຄວາມສາມາດ ແລະກຽດສັກສີຢ່າງພຽງພໍ, ທຽບເທົ່າກັບລະດັບໜ້າທີ່; ຍົກສູງປະສິດທິພາບ, ປະສິດທິຜົນການເຄື່ອນໄຫວຂອງລັດ, ແນວໂຮມປະເທດຊາດຫວຽດນາມ, ບັນດາອົງການຈັດຕັ້ງການເມືອງ-ສັງຄົມ ແລະຂອງລະບົບການເມືອງທັງໝົດ; ເພີ່ມທະວີສາຍພົວພັນສະໜິດແໜ້ນກັບປະຊາຊົນ. ການປ່ຽນແປງໃໝ່ແມ່ນພາລະກິດປະດິດສ້າງທີ່ຍິ່ງໃຫຍ່, ການນຳພາທີ່ຖືກຕ້ອງຂອງພັກແມ່ນປັດໄຈຕັດສິນຊີ້ຂາດຄວາມສຳເລັດຂອງການປ່ຽນແປງໃໝ່. ດັ່ງນັ້ນ ຕ້ອງປ່ຽນແປງໃໝ່ແລະຍົກສູງຄວາມສາມາກນຳພາ ກຳອຳນາດຂອງພັກຢ່າງເປັນປະຈຳ; ກໍ່ສ້າງພັກໃຫ້ສະອາດປອດໃສ, ໝັ້ນຄົງເຂັ້ມແຂງ. ປັບປຸງການຈັດຕັ້ງ, ຍົກສູງປະສິດທິພາບແລະປະສິດທິຜົນການເຄື່ອນໄຫວຂອງລັດຢ່າງເປັນປະຈຳ. ເສີມຂະຫຍາຍບົດບາດຂອງແນວໂຮມປະເທດຊາດຫວຽດນາມ ແລະບັນດາອົງຄະນະມະຫາຊົນ ໃນການເຕົ້າໂຮມປະຊາຊົນ, ເສີມຂະຫຍາຍກຳລັງແຮງຂອງກຸ່ມກ້ອນມະຫາສາມັກປວງຊົນທັງຊາດ ເພື່ອປະຕິບັດພາລະກິດປ່ຽນແປງໃໝ່ປະສົບຜົນສຳເລັດ.
ໄລຍະເວລາການພັດທະນາໃໝ່ຮຽກຮ້ອງໃຫ້ພັກກອມມູນິດຫວຽດນາມ, ລະບົບການເມືອງທັງໝົດ ພ້ອມກັບປະຊາຊົນຫວຽດນາມທັງປວງ ຕ້ອງຕັດສິນໃຈສູ້ຊົນ, ຍົກສູງຫຼັກໝັ້ນການເມືອງ ຄວາມສູງຂອງພູມປັນຍາ ຄຸນສົມບັດສິນທຳ ເພື່ອສຳເລັດພາລະກຳປະຫວັດສາດຕໍ່ຊາດ-ປະເທດຊາດ; ພ້ອມນັ້ນຕ້ອງປະດິດສ້າງ ປ່ຽນແປງໃໝ່ຢ່າງບໍ່ຢຸດຢັ້ງ ບົນພື້ມຖານໝູນໃຊ້ແລະພັດທະນລັດທິມາກ-ເລນິນ, ແນວຄິດ ໂຮ່ຈີມິນຢ່າງປະດິດສ້າງ; ຕິດຕາມຄວາມເປັນຈິງຂອງປະເທດແລະທົ່ວໂລກຢ່າງໃກ້ຊິດ; ຄົ້ນຄວ້າທາບທາມປະສົບການຂອງຕ່າງປະເທດ ເພື່ອກຳນົດແນວທາງ ນະໂຍບາຍທີ່ຖືກຕ້ອງ, ສອດຄ່ອງເໝາະສົມກັບສະພາບການໃໝ່, ກໍ່ສ້າງຫວຽດນາມໃຫ້ເປັນປະເທດທີ່ “ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸດຕິທຳແລະສີວິໄລ”. ຂ້າພະເຈົ້າຫວັງວ່າ ຜ່ານກອງປະຊຸມສຳມະນາຄັ້ງນີ້, ພວກຂ້າພະເຈົ້າຈະຮຽນຮູ້ສິ່ງທີ່ເປັນປະໂຫຍດຫຼາຍຢ່າງຈາກພຶດຕິກຳແຫ່ງການເປີດປະຕູປະຕິຮູບຂອງພັກກອມມູນິດຈີນ. ຜົນຂອງກອງປະຊຸມສຳມະນາຈະປະກອບສ່ວນປັບປຸງ, ເພີ່ມທະວີສາຍພົວພັນທີ່ເປັນມູນເຊື້ອ, ມິດສະຫາຍອ້າຍນ້ອງ ລະຫວ່າງສອງພັກ, ສອງລັດ ແລະປະຊາຊົນສອງປະເທດ./.
ໂດຍ ຫວໍວັນເຖືອງ
ກຳມະການກົມການເມືອງ, ເລຂາທິການສູນກາງພັກ,
ຫົວໜ້າຄະນະໂຄສະນະອົບຮົມສູນກາງ
------------------------
(1), (2) ເອກະສານກອງປະຊຸມໃຫຍ່ໃນສະໄໝແຫ່ງການປ່ຽນແປງໃໝ່, ສພຈ. ການເມືອງແຫ່ງຊາດ, ຮ່າໂນ້ຍ, 2005, ໜ້າ 481, 459.
(3) ເອກະສານກອງປະຊຸມຄະນະບໍລິຫານງານສູນກາງຄັ້ງທີ 5 ສະໄໝທີ XII, ຫ້ອງວ່າການສູນກາງພັກ, ຮ່າໂນ້ຍ, 2017, ໜ້າ 29.